Orania 'diep geraak' deur Poppie se moord | Maroela Media
Die Orania-gemeenskap het Woensdag ná die skuldigbevinding van Kobus (44) en Louisa (46) Koekemoer, die stiefpa en ma van die driejarige Poppie van der Merwe, gereageer op aantygings dat die instelling oënskynlik "apaties" was in die hantering van haar en 'n sesjarige seun se mishandeling.
Maroela Media het vroeër berig regter Bert Bam het Woensdag in die hooggeregshof in Pretoria vir Kobus en Louisa skuldig bevind op 'n aanklag van moord en twee aanklagte van kindermishandeling oor 'n tydperk van September 2015 tot Oktober 2016 in onderskeidelik Orania in die Noord-Kaap en Brits in Noordwes.
Kobus het Louisa in Orania ontmoet en is in November 2015 daar getroud. Poppie en die seun, wat toe vyf jaar oud was, se mishandeling het kort daarna begin. Die Orania Maatskaplike Raad (OMR) het begin intree toe die mishandelingaantygings aangemeld is.
Die Koekemoer-egpaar het aan die einde van September 2016 oornag uit Orania na 'n kleinhoewe in Mamogaleskraal naby Brits in Noordwes verhuis. Poppie is op 25 Oktober weens 'n harde hou teen haar kop, wat erge bloeding en drukking op die brein veroorsaak het, dood. Voor haar dood het sy oor 'n tydperk veelvuldige beserings opgedoen. Die beserings is veroorsaak deur verskeie stomp voorwerpe soos 'n hand, 'n vuis of 'n skoen en 'n groot paplepel.
"Dinge het [vir die Koekemoer-egpaar] in Orania te moeilik geraak en dit is hoekom hulle skielik daar weg is. Hulle is heeltyd daar dopgehou en kon nie doen wat hulle wou nie. Hulle het die laaste maand [voor Poppie se dood] probeer inhaal op dit wat hulle nie kon doen toe hulle dopgehou was nie," het adv. Salomé Scheepers, staatsaanklaer, in die staat se slotbetoë aangevoer.
Bam het tydens sy uitspraak sy misnoeë uitgespreek oor hoe die Orania-gemeenskap die situasie hanteer het. "Dit was duidelik dat die kinders mishandel word. Die gemeenskap het weens onbekende redes gefaal om die nodige stappe te doen om die kinders te beskerm. Ek is verbaas dat dokters, onderwysers, 'n dominee en 'n berader net die blaam verplaas het. Hierdie mense kon net sowel medepligtiges gewees het," het hy gesê. Hy het vroeër in die hof genoem dis asof die Orania-owerhede apaties was in die hantering van die mishandeling.
"Ons is besorg oor Sy Edele regter Bam se sydelingse opmerkings dat Orania meer kon gedoen het om Poppie te beskerm. Talle individue en instellings was aktief by die maatskaplike probleme van die gesin betrokke en ons is op 'n diep persoonlike vlak deur haar moord geraak," het Jaco Kleynhans, Orania se woordvoerder, Donderdag aan Maroela Media gesê.
"Dit is vir ons een van die grootste persoonlike tragedies dat hierdie pragtige kind so brutaal vermoor is. Hoewel Poppie naby Brits vermoor is, het die gesin tot 'n maand voor die moord in Orania gewoon. Omvattende berading en moniteringsprosesse het oor 'n tydperk van maande in Orania plaasgevind en daar is na buite-instansies vir bystand uitgereik."
Kleynhans het gesê dringende versoeke is destyds aan die plaaslike departement van maatskaplike ontwikkeling gerig om Poppie van haar ouers te verwyder, "ongelukkig sonder die nodige voorkomende uitwerking". Hy het gesê die OMR is aangesê om dié kanaal te volg in plaas van om dit by die polisie aan te meld.
Kleynhans het gesê die OMR het reeds met die landdros van Hopetown geskakel om alternatiewe en doeltreffende prosesse en kanale in te stel om soortgelyke gevalle in die toekoms te hanteer en voorkom.
Kleynhans het beklemtoon daar is 'n groot tekort aan maatskaplike werkers en die tekort het bygedra tot die verloop van sake. Hy het gesê Orania sukkel al twee jaar om 'n gekwalifiseerde maatskaplike werker aan te stel nadat die vorige maatskaplike werker bedank het.
"Kinders is vir Orania baie kosbaar en ons instellings doen alles in hulle vermoë om 'n veilige omgewing vir hulle te skep," het hy bygevoeg.
REGTIG regter BAM, is dit omdat hulle politiek nie met joune strook nie dat dit nou kamstig ORANIA se skuld is? Daar word daagliks kinders in Townships SOWEL AS in baie gegoede buurte in alle stede in SA mishandel en doodgemaak .. jy behoort te weet .. so om Orania uit te sonder is belaglik, skerp eerder julle MAATSKAPLIKE DIENSTE sisteem op, of wil jy vir NIEMAND se dat daar nie genoegsame maatskaplike werkers is vir die groot hoeveelhede kinders in die land nie? SPREEK die oorsaak aan, nie die simptoom nie! Die man en vrou moet tronktoe … maar… Lees meer »
Jammer dat daar nie genoeg ondersteunings dienste is vir kinders wat in die moeilikheid is nie. Hulle verdien die swaarste straf maar selfs dit vergelyk nie met die seer wat die kinders moes verduur nie.
Hierdie is weereens n bewys van die apatiese houding wat merendeels deur die Afrikaner ingeneem word. Orania is nie onder ANC bestuur nie. Die Regter is korrek in sy uitspraak dat hulle basies netsowel medepligtig kon wees. Arme kind! As sy betyds weggeneem was dan kon sy dalk nog geleef het. Verskonings baat niemand nou nie.
Jy wys maklik vingers na Orania. Kom ek vra jou " Hoeveel kinder word mishandel (Vermoor, verkrag, ligaamlik mishandel) in dorpe? Dis waarvoor welsyn werkers daar is wat volgens protokol werk.
Orania Maatskaplike Raad het opgetree dis waarom hulle oornag weg is soos diewe in die nag. Ek wonder wat van SA se kinders gaan word want die Welsyn het nie meer geld oor nie agv Obama Care se befondsing wat gestop is. Ons kinders gaan BLOEI.
"Hy het gesê die OMR is aangesê om dié kanaal te volg in plaas van om dit by die polisie aan te meld." Hoekom, en deur wie is die OMR aangesê, Jaco Kleynhans? Toe die OMR sien dit werk nie, moes hulle polisie toe gaan. Inteendeel, hulle moes polisie toe HARDLOOP, maar hulle het nie. Niks, maar NIKS, wat jy of enige iemand van Orania nou oor hierdie tragedie te sê het, gaan julle verontskuldig nie. Jammer.